SKRIFTLIG FORESPØRGSEL E-1987/01

af Dorette Corbey (PSE) og Jan Wiersma (PSE) til Rådet

(12. juli 2001)

Om: ICAO's 33. møde (den 25. september til den 5. oktober 2001)

Den 14. december 2000 vedtog Parlamentet en beslutning om Kommissionens meddelelse til Rådet, Europa-Parlamentet, Det Økonomiske og Sociale Udvalg og Regionsudvalget om beskatning af motorbrændstof til fly(1), hvori Parlamentet opfordrede formandskabet og Kommissionen til at holde Parlamentet fuldt orienteret om ICAO's 33. møde, der er berammet til afholdelse fra den 25. september til den 5. oktober 2001.

Når henses til klimaspørgsmålet og luftfartens andel i CO2-emissionerne, synes ICAO-mødet også under hensyn til EU's strategi for bæredygtig udvikling at være en god lejlighed til at træffe konkrete foranstaltninger med henblik på at begrænse de emissioner af drivhusgasser, der hidrører fra luftfarten.

1. Kan Rådet oplyse, hvad EU's bidrag vil være, navnlig hvad angår afgifter på motorbrændstof til fly? Hvilke andre foranstaltninger til begrænsning af CO2-emissionerne fra luftfarten foreslår EU? Hvad er EU's reaktion på Boeings udvikling af et højhastighedsfly (Sonic Cruiser), der forbruger 35 % mere brændstof end normale fly (se The Times fra den 19. juni 2001)?

2. Agter formandskabet i god tid forud for ICAO's 33. møde at orientere Parlamentet om EU's bidrag? Hvis det er tilfældet, hvornår, på hvilken måde og af hvem vil denne orientering blive givet?

3. Agter formandskabet efter ICAO's 33. møde at orientere Parlamentet om resultaterne af denne konference? Hvis det er tilfældet, hvornår, på hvilken måde og af hvem vil denne orientering blive givet?

(1) KOM(2000) 110 C5-0207/2000 2000/2114(COS).

Svar

(6. december 2001)

1. Rådet gør de ærede parlamentsmedlemmer opmærksom på, at Rådet på samlingen den 29. juni 2000 generelt tilsluttede sig konklusionerne i Kommissionens meddelelse om beskatning af motorbrændstof til fly, der blev forelagt den 3. marts 2000, med følgende nuanceringer:

- Det store flertal af delegationerne mener principielt og af hensyn til skattesystemets konsekvens, at brændstof til kommerciel luftfart skal beskattes på samme måde som al andet brændstof

- Det er dog nødvendigt at tage hensyn til konkurrencen med tredjelande og undgå al konkurrenceforvridning, der har socioøkonomiske følger; en ensidig beskatningsforanstaltning fra EF's side vil ikke være ønskelig

- Under disse omstændigheder er det opfattelsen, at strategien bør være at flytte debatten om dette spørgsmål til ICAO;

- Rådet mener i øvrigt, at man kan overveje andre fiskale foranstaltninger eller andre løsninger af teknologisk karakter for at nedsætte CO2-emissionerne; det noterede sig, at Kommissionen var rede til at undersøge sådanne foranstaltninger.

2. Med hensyn til Boeing's højhastighedsfly Sonic-Cruiser vil de ærede medlemmer sikkert forstå, at det er for tidligt for Den Europæiske Union at tage stilling til et fly, som stadig befinder sig på et meget tidligt projektstadium. EU's miljøbekymringer er imidlertid kendt af flyindustrien verden over, i særdeleshed Boeing, som er et selskab, der har godt kendskab til det europæiske marked og dets forskrifter.

4. Det Europæiske Fællesskab og dets medlemsstater har med henblik på debatten på ICAO's 33. møde forelagt et arbejdsdokument, som indeholder henstillinger med henblik på en strategi for udarbejdelse af markedsbaserede foranstaltninger til begrænsning af forurenende emissioner fra luftfarten. ICAO's vil på mødet blive opfordret til at anerkende den hidtidige indsats inden for markedsbaserede foranstaltninger og til atter at bekræfte betydningen af, at man fortsætter og afslutter arbejdet med vejledningen til stater vedrørende emissionsrelate-rede afgifter (f.eks. brændstofafgifter og emissionsafgifter), herunder foranstaltninger, der præciserer, at miljøomkostninger kan internaliseres.

4. Europa-Parlamentet vil blive underrettet inden og efter ICAO's 33. møde gennem de sædvanlige relevante institutionelle mekanismer.